276/2001 Z.z.
ZÁKON

zo 14. júna 2001 

o regulácii v sieťových odvetviach a o zmene a doplnení niektorých zákonov 

Zmena: 397/2002 Z.z. 
Zmena: 442/2002 Z.z. 

Národná rada Slovenskej republiky sa uzniesla na tomto zákone:
Čl. I

§ 1 
Predmet úpravy

Tento zákon upravuje 
a) predmet, rozsah, podmienky a spôsob regulácie v sieťových odvetviach
b) zriadenie, postavenie a pôsobnosť Úradu pre reguláciu sieťových odvetví, 
c) podmienky vykonávania regulovaných činností a práva a povinnosti 
   regulovaných subjektov,
d) pravidlá pre fungovanie trhu s elektrinou a s plynom,
e) konanie vo veciach podľa tohto zákona
f) pokuty za porušenie povinností ustanovených týmto zákonom.

§ 2
Vymedzenie základných pojmov

	Na účely tohto zákona sa rozumie
a) Sieťovými odvetviami
1.	výroba, prenos, distribúcia a dodávka elektriny a tým súvisiace služby,
2.	výroba, preprava, distribúcia, uskladňovanie a dodávka plynu a s týmito činnosťami súvisiace služby,
3.	výroba a rozvod tepla,
4.	hromadné zásobovanie  vodou verejnými vodovodmi a hromadné odvádzanie odpadových vôd a vody z povrchového odtoku verejnou kanalizáciou,1b)
b)  činnosťami v sieťových odvetviach 
1.	výroba, prenos, distribúcia a dodávka elektriny a poskytnutie podporných a systémových služieb1), 
2.	výroba, preprava, distribúcia, uskladňovanie a dodávka plynu a poskytnutie podporných služieb1),
3.	výroba, distribúcia a dodávka tepla a teplej úžitkovej vody,1a) 
4.	prevádzkovanie verejného vodovodu a verejnej kanalizácie,1b)
5.	poskytovanie vodohospodárskych služieb súvisiacich s využitím hydroenergetického potenciálu vodného toku,
6.	poskytovanie vodohospodárskych služieb súvisiacich s úpravou, dodávkou a odberom povrchových vôd,
c)	reguláciou zabezpečenie nediskriminačného a transparentného výkonu činností      
v sieťových odvetviach, uplatnenie regulačných opatrení zameraných na znižovanie 
rizík porušovania pravidiel hospodárskej súťaže zneužitím dominantného postavenia      na trhu s tovarom a službami tak, aby sa chránili práva a povinností oprávnených 
     odberateľov a domácností, ako aj ukladanie a kontrola informačných povinností 
     o podmienkach výroby a dodávky tovaru a služieb vrátane informačných povinností 
     o ich vplyve na životné   prostredie;   regulácia   zahrňuje   aj   uplatňovanie   
     opatrení     na   zabezpečenie spoľahlivej, hospodárnej a kvalitnej dodávky tovarov 
     a služieb, opatrení na ochranu spotrebiteľov a opatrení na ochranu oprávnených 
     záujmov držiteľov povolení a osvedčení na vykonávanie činností v sieťových 
     odvetviach na dosiahnutie primeranej návratnosti ich investícií, 
d)  regulovanou činnosťou vykonávanie činností v sieťových odvetviach, na ktoré sa 
     vyžaduje povolenie alebo osvedčenie podľa tohto zákona alebo podľa osobitných 
     predpisov1c) a ktorého podmienky vykonávania sú ustanovené v tomto zákone alebo 
     v osobitných predpisoch,1c)
e) regulovaným subjektom fyzická osoba alebo právnická osoba, ktorá vykonáva 
    regulovanú činnosť alebo ktorého práva a povinnosti upravuje tento zákon alebo 
    osobitné predpisy,1c)
f)  tovarom elektrina, plyn, teplo, pitná voda, úžitková voda a odvedená odpadová    
    voda,1b)
g) službou v sieťových odvetviach činnosti, ktoré súvisia s dodaním tovaru a využitím 
    hydroenergetického potenciálu vodného toku, 
h) regulačným obdobím obdobie, počas ktorého sa uplatňuje stanovený spôsob   
     regulácie.

§ 3
Predmet regulácie

(1) Predmetom regulácie podľa tohto zákona a podľa osobitných predpisov1d) je určovanie alebo schvaľovanie spôsobu,  postupov a podmienok pre
a)	pripojenie a prístup do prenosovej sústavy, distribučnej sústavy, prepravnej siete a distribučnej siete podľa osobitného predpisu,1),
b)	prenos elektriny a distribúciu elektriny na vymedzenom území,1)
c)	prepravu plynu a distribúciu plynu na vymedzenom území,1)
d)	poskytovanie podporných služieb v elektroenergetike a plynárenstve,1e)
e)	poskytovanie služieb prevádzkovateľa prenosovej sústavy a služieb prevádzkovateľa distribučnej sústavy,1f)
f)	prístup a pripojenie nových výrobcov elektriny a plynu do sústavy alebo do siete,
g)	výrobu a rozvod tepla.

(2) Predmetom regulácie podľa tohto zákona je ďalej regulácia ceny tovarov a ceny poskytovaných služieb v sieťových odvetviach a určenie podmienok ich uplatňovania (ďalej len „cenová regulácia“). 

(3) Predmetom regulácie podľa tohto zákona je aj určenie spôsobu, postupu a podmienok
a) pre prevádzkovanie sústavy a siete,
b) dodávku elektriny a dodávku plynu domácnostiam,
c) výrobu, prenos a distribúciu elektriny vyrobenej z obnoviteľných zdrojov energie, elektriny vyrobenej kombinovanou výrobou elektriny a tepla a elektriny  vyrobenej z domáceho uhlia.

§ 4 
Úrad pre reguláciu sieťových odvetví

(1) Zriaďuje sa Úrad pre reguláciu sieťových odvetví (ďalej len "úrad") ako orgán štátnej správy. 

(2) Úrad je rozpočtovou organizáciou 3/ so sídlom v Bratislave. 

(3) Úrad môže zriaďovať pracoviská aj mimo svojho sídla. 

§ 5
Pôsobnosť úradu

(1) Úrad 
a)	zabezpečuje transparentnú, nediskriminačnú, efektívnu, hospodársku súťaž v sieťových odvetviach podľa tohto zákona,
b)	zabezpečuje účinné fungovanie trhu s tovarom a so službami v sieťových odvetviach, 
c)	určuje alebo schvaľuje spôsob, postupy a podmienky pre pripojenie a prístup do národnej sústavy alebo siete,1) 
d)	určuje alebo schvaľuje spôsob, postupy a podmienky pre tvorbu cien za prenos elektriny, distribúciu elektriny, prepravu plynu a distribúciu plynu a pre poskytovanie podporných služieb a systémových služieb na vyrovnanie sústavy alebo vyváženie siete1d)  a pre výrobu, distribúciu a dodávku tepla a teplej úžitkovej vody
e)	rozhoduje o vydaní, zmene a o odňatí povolení na vykonávanie regulovaných činností (ďalej len „povolenia“) podľa tohto zákona a podľa osobitných predpisov,1d) 
f)	vykonáva cenovú reguláciu podľa tohto zákona,
g)	rozhoduje o sporoch o povinnosti zabezpečiť prístup do sústavy,  siete,  zásobníka, a k akumulácii plynu a o sporoch a poskytovaní podporných služieb a systémových služieb, 1g)
h)	rozhoduje o udelení dočasnej výnimky z povinnosti zabezpečiť prístup tretích strán do sústavy , siete a do zásobníka,1h) a určuje pravidlá a postupy riadenia a prideľovania kapacity významných plynárenských zariadení podľa osobitného zákona,1)
i)	rozhoduje o rezervácii kapacity zásobníka a akumulácie plynu pre prevádzkovateľa siete,
j)	rozhoduje vo veciach porušenia povinností vyplývajúcich z tohto zákona a z osobitných predpisov,1d)
k)	rozhoduje o žiadostiach regulovaných subjektov o vyňatí z regulácie,
l)	ustanovuje pravidlá pre fungovanie trhu s elektrinou a plynom podľa § 12a),
m)	ustanovuje rozsah, spôsob a pravidlá pre vedenie oddelenej evidencie pre účely účtovníctva podľa osobitného predpisu1h) pre potreby cenovej regulácie, 
n)	ustanovuje pravidlá a postupy pre zverejňovanie informácií o cenách tovarov a služieb a o podmienkach ich dodávky alebo poskytovania,
o)	ustanovuje predmet, podmienky, rozsah cenovej regulácie podľa tohto zákona,
p)	vydáva všeobecne záväzné právne predpisy na vykonanie tohto zákona a osobitných zákonov, ld)
q)	vydáva potvrdenie o pôvode elektriny vyrobenej z obnoviteľných zdrojov energie,1j)
r)	spolupracuje na príprave návrhov všeobecne záväzných právnych predpisov týkajúcich sa regulácie činností v sieťových odvetviach,
s)	spolupracuje s regulačnými orgánmi členských štátov Európskej únie v oblasti svojej pôsobnosti,
t)	sleduje úroveň dosiahnutej transparentnosti trhu a hospodársku súťaž na trhu s tovarom a službami, ktorých dodanie alebo poskytovanie je predmetom regulácie podľa tohto zákona,
u)	sleduje dodržiavanie pravidiel pre fungovanie trhu s elektrinou a plynom,
v)	sleduje a vyhodnocuje prijaté opatrenia zamerané na riešenie predchádzania vzniku preťaženia národnej sústavy a siete a na riešenie preťaženia národnej sústavy a siete a ukladá nové opatrenia na riešenie týchto stavov,
w)	sleduje čas, ktorý prevádzkovateľ prenosovej sústavy, prevádzkovateľ distribučnej sústavy, prevádzkovateľ prepravnej siete a prevádzkovateľ distribučnej siete potrebuje na pripojenie a na opravu zariadení sústavy alebo siete, 
x)	sleduje dodržiavanie povinností prevádzkovateľa sústavy a siete týkajúcich sa 
1.	zabezpečenia  prenosu elektriny, distribúcie elektriny, prepravy plynu, distribúcie plynu a uskladnenia plynu, 
2.	zabezpečenia bezpečnosti dodávok elektriny, spoľahlivosti prenosu  a distribúcie elektriny a primeranej prenosovej kapacity sústavy,
3.	zabezpečenia bezpečnosti dodávok plynu , prepravy a distribúcie plynu,
4.	zabezpečenia  dodržiavania nediskriminačného prístupu do sústavy  a siete s osobitným zreteľom na integrované podniky1e)
5.	riadenia tokov elektriny v sústave vrátane cezhraničnej výmeny elektriny podľa osobitného predpisu1k),
6.	dodržiavania pravidiel pre vyrovnávanie nerovnováhy v sústave a v sieti.1d) 

y)	sleduje dodržiavanie povinnosti prevádzkovateľa sústavy alebo siete poskytnúť dotknutým stranám informácie týkajúce sa
1. pripojenia k sústave alebo k sieti,
2. prideľovania kapacít sústavy alebo siete,
3. využitia kapacít spojovacích vedení a prepojení,1d)
aa)	sleduje dodržiavanie povinnosti vedenia oddelenej evidencie na účely účtovníctva podľa osobitného zákona1i) ,
bb) sleduje dodržiavanie určených podmienok pre pripojenie nových výrobcov elektriny 
       alebo plynu,
cc)  sleduje dodržiavanie povinností prevádzkovateľa sústavy alebo siete určených 
       v osobitnom zákone1)
dd) rieši podnety účastníkov trhu s elektrinou, plynom a teplom týkajúcich sa 
       stanovenia alebo schvaľovania spôsobu, postupov a podmienok používaných na 
       výpočet cien a podmienok regulácie podľa tohto zákona, 
ee)  udeľuje výnimku z povinností z prístupu do sústavy a siete pre nové spojovacie 
       vedenia alebo pre existujúce spojovacie vedenia podľa osobitného predpisu1),
ff)  schvaľuje prevádzkový poriadok prevádzkovateľa sústavy a siete a prevádzkovateľa  
      zásobníka plynu,
gg) určuje štandardy kvality dodávaných tovarov a služieb poskytovaných podľa tohto 
      zákona.

(2) Úrad ďalej 
a)	uverejňuje vo Vestníku úradu a na internetovej stránke úradu právoplatné rozhodnutia úradu,
b)	uverejňuje správu o dodržiavaní pravidiel pre fungovanie trhu s elektrinou a plynom,
c)	uverejňuje správu o činnosti úradu s osobitným zreteľom na činnosti uvedené v ods. 1 písm. t), u), v), x) a y) vo Vestníku úradu a na internetovej stránke úradu,
d)	poskytuje pre ministerstvo informácie o pridelených kapacitách spojovacích vedení pre cezhraničnú výmenu elektriny, o ich alokácii a o výške úhrad za cezhraničnú výmenu elektriny podľa osobitného predpisu,1k) 
e)	poskytuje na požiadanie orgánov Európskych spoločenstiev údaje o regulovaných činnostiach,  
f)	vedie a uverejňuje zoznamy držiteľov povolení na vykonávanie regulovaných činností, ak osobitný predpis neustanovuje inak,1d)
g)	informuje Európsku komisiu o
1.	dôvodoch  zamietnutia  žiadosti o udelenie povolenia na vykonávanie činnosti  v energetike,
2.	opatreniach na zabezpečenie prístupu do ťažobných plynovodných sietí,
3.	rozhodnutiach o udelení výnimky z povinnosti umožniť prístup do prepravnej siete plynu, do distribučnej siete plynu alebo do zásobníka plynu,
4.	podiele jednotlivých účastníkov na trhu s elektrinou a o dodržiavaní  pravidiel hospodárskej súťaže v sieťových odvetviach; túto správu zasiela každoročne do 31. júla do roku 2010,  a od roku 2011 každé dva roky,
5.	dovoze elektriny z tretích štátov; túto informáciu zasiela Európskej komisii pravidelne štvrťročne,
h)	predkladá Európskej komisii žiadosti o 
1.	udelenie výnimky z povinnosti prístupu do sústavy a siete pre nové spojovacie vedenia alebo pre existujúce spojovacie vedenia podľa osobitného predpisu1),
2.	udelenie výnimky z povinnosti zabezpečiť prístup tretích strán do sústavy, siete a do zásobníka podľa osobitného predpisu1),
i)	žiada o uverejnenie podrobností o výberovom konaní v Úradnom vestníku Európskej únie  v lehotách stanovených Úradom pre úradné publikácie Európskych spoločenstiev.

(3) Úrad pre dodržiavanie ustanovení tohto zákona a osobitných zákonov1d) 
a)	vykonáva kontrolu nad dodržiavaním tohto zákona, osobitných zákonov1d) a všeobecne záväzných právnych predpisov vydaných na ich vykonanie,
b)	ukladá opatrenia na odstránenie a nápravu nedostatkov zistených pri vykonávaní kontroly,
c)	ukladá pokuty za porušenie povinností vyplývajúcich z tohto zákona a osobitných zákonov.1d)

(4) Úrad okrem pôsobnosti podľa odsekov 1, 2 a 3 vykonáva aj ďalšiu pôsobnosť v oblasti regulácie prístupu  do prenosovej sústavy pre cezhraničné výmeny elektriny podľa osobitného predpisu1k).
(5) Podrobnosti o spôsobe a lehotách uverejňovania informácii o cenách tovarov a služieb a o podmienkach ich dodávky alebo poskytovania podľa ods. 1 písm. n) a štandardy kvality dodávaného tovaru a poskytovaných služieb podľa ods. 1 písm. gg) ustanoví všeobecne záväzný právny predpis, ktorý vydá úrad.

§ 6 
Orgány úradu

Orgánmi úradu sú: 

a) predseda úradu, 
b) regulačná rada. 

§ 7 
Predseda úradu a podpredseda úradu

(1) Na čele úradu je predseda. Predsedom úradu je predseda regulačnej rady. 

(2) Predseda úradu 
a) riadi úrad a zodpovedá za jeho činnosť, 
b) koná ako štatutárny orgán úradu v mene úradu vo všetkých veciach, pričom je viazaný rozhodnutiami regulačnej rady, 
c) podpisuje všeobecne záväzné právne predpisy vydávané úradom, 
d) schvaľuje organizačný poriadok úradu po jeho prerokovaní v regulačnej rade, 
e)určuje výšku mesačného limitu používania služobného mobilného telefónu členom regulačnej rady a výšku limitu náhrad výdavkov na ubytovanie členom regulačnej rady. 

(3) Predsedu úradu v jeho neprítomnosti zastupuje podpredseda úradu. Podpredsedom úradu je podpredseda regulačnej rady. 

§ 8 
Regulačná rada

(1) Regulačná rada určuje regulačnú politiku a nástroje na jej uskutočňovanie. 

(2) Regulačná rada 
a) schvaľuje návrh rozpočtu úradu, 
b) volí a odvoláva predsedu regulačnej rady a podpredsedu regulačnej rady z členov regulačnej rady, 
c) rozhoduje o vyňatí z regulovanej činnosti z regulácie, ak pominuli dôvody na reguláciu, najmä ak pôsobenie trhových síl postačuje na zachovanie účelu sledovaného reguláciou,
d) schvaľuje rokovací poriadok regulačnej rady, 
e) schvaľuje správu o činnosti úradu, 
f) rozhoduje o odvolaní proti rozhodnutiu úradu vydanému v konaní na prvom stupni, 
g) plní ďalšie úlohy súvisiace s regulačnou činnosťou úradu. 

(3) Regulačná rada má šesť členov. Regulačná rada je uznášaniaschopná, ak sú prítomní aspoň štyria jej členovia, pričom vždy musí byť prítomný predseda regulačnej rady alebo podpredseda regulačnej rady. Regulačná rada rozhoduje väčšinou hlasov všetkých členov. 

(4) Činnosť regulačnej rady riadi, jej rokovania zvoláva a vedie predseda regulačnej rady. Predseda regulačnej rady podpisuje spolu s podpredsedom regulačnej rady alebo s iným členom regulačnej rady uznesenia a rozhodnutia regulačnej rady. 

§ 9 
Členovia regulačnej rady

(1) Členov regulačnej rady vymenúva a odvoláva prezident Slovenskej republiky. Členstvo v regulačnej rade je verejná funkcia. 

(2) Člen regulačnej rady musí byť občanom Slovenskej republiky a musí spĺňať odborné a morálne predpoklady, ktorými sú: 
a) vysokoškolské vzdelanie, 
b) 10 rokov praxe, z toho 5 rokov v riadiacej funkcii, 
c) spôsobilosť na právne úkony v plnom rozsahu, 
d) bezúhonnosť; za bezúhonného sa považuje ten, kto nebol právoplatne odsúdený za trestný čin. 

(3) Prezident Slovenskej republiky vymenúva troch členov regulačnej rady na návrh Národnej rady Slovenskej republiky a troch členov regulačnej rady na návrh vlády Slovenskej republiky (ďalej len "vláda"). Na každé miesto člena regulačnej rady sa navrhujú aspoň dvaja kandidáti. 

(4) Funkčné obdobie členov regulačnej rady je šesť rokov. Regulačná rada sa z jednej tretiny obnovuje každé dva roky vždy tak, aby boli dodržané podmienky podľa odseku 3. 

(5) S členstvom v regulačnej rade je nezlučiteľná funkcia poslanca Národnej rady Slovenskej republiky, člena vlády, funkcia alebo zamestnanie v ústrednom alebo miestnom orgáne štátnej správy, funkcia alebo členstvo v orgáne územnej samosprávy alebo zamestnanie v orgáne územnej samosprávy. Členstvo v regulačnej rade je ďalej nezlučiteľné s podnikaním a s členstvom v riadiacich, dozorných a kontrolných orgánoch podnikateľských subjektov. 

(6) Člen regulačnej rady nemôže byť zamestnancom regulovaných subjektov, členom riadiacich, dozorných a kontrolných orgánov regulovaných subjektov, nemôže mať majetkovú účasť na podnikaní regulovaných subjektov, nemôže podnikať v regulovaných činnostiach vo vlastnom mene alebo prostredníctvom združenia osôb; toto obmedzenie trvá ešte rok po zániku funkcie člena regulačnej rady. 

(7) Za výkon funkcie patrí členovi regulačnej rady mesačne základná odmena vo výške štvornásobku priemernej mesačnej mzdy pracovníka národného hospodárstva za predchádzajúci kalendárny rok zaokrúhlená nahor na celých 100 Sk. Predsedovi regulačnej rady patrí príplatok k základnej odmene vo výške 30 % základnej odmeny a podpredsedovi regulačnej rady patrí príplatok k základnej odmene vo výške 15 % základnej odmeny. 

(8) Členovi regulačnej rady pri ceste na zasadnutie regulačnej rady a späť patrí náhrada výdavkov vo výške preukázaných cestovných výdavkov, preukázaných výdavkov na ubytovanie a stravné vo výške podľa osobitného predpisu.6a) Výšku limitu náhrad výdavkov na ubytovanie určí predseda úradu. 

(9) Členovi regulačnej rady patria cestovné náhrady, ktoré mu vznikli pri výkone funkcie, podľa osobitného predpisu.6a) 

(10) Člen regulačnej rady má právo počas vykonávania funkcie používať jeden služobný mobilný telefón; výšku mesačného limitu používania služobného mobilného telefónu určí predseda úradu. 

(11) Člen regulačnej rady sa počas výkonu funkcie na účely zdravotného poistenia, nemocenského poistenia a dôchodkového zabezpečenia a platenia príspevku na poistenie v nezamestnanosti posudzuje ako zamestnanec v pracovnom pomere. 

(12) Členstvo v regulačnej rade zaniká 
a) uplynutím funkčného obdobia, 
b) vzdaním sa funkcie, 
c) odvolaním z funkcie, 
d) smrťou alebo vyhlásením za mŕtveho. 

(13) Členstvo v regulačnej rade zaniká vzdaním sa funkcie, a to odo dňa doručenia oznámenia o vzdaní sa funkcie prezidentovi Slovenskej republiky. 

(14) Prezident Slovenskej republiky odvolá člena regulačnej rady, ak člen regulačnej rady prestal spĺňať podmienky podľa odsekov 2, 5 a 6. 

(15) Prezident Slovenskej republiky môže odvolať člena regulačnej rady, ak po čas dlhší ako šesť mesiacov nevykonáva svoju funkciu. Táto lehota začína plynúť od prvého dňa kalendárneho mesiaca nasledujúceho po tom, ako sa po prvýkrát nezúčastnil na zasadnutí regulačnej rady. 

(16) Na uvoľnené miesto člena regulačnej rady navrhuje nových kandidátov ten orgán, ktorý navrhol člena, ktorého členstvo zaniklo; tento orgán predloží návrh na vymenovanie nového člena regulačnej rady prezidentovi Slovenskej republiky do dvoch mesiacov odo dňa, keď zaniklo členstvo doterajšieho člena podľa odseku 12 písm. b), c) a d). Ak ide o zánik členstva z dôvodu podľa odseku 12 písm. a), návrh na vymenovanie nového člena sa predkladá v lehote do 2 mesiacov pred uplynutím jeho funkčného obdobia. Ak bol nový člen regulačnej rady vymenovaný pred uplynutím funkčného obdobia člena, ktorého členstvo zaniklo, funkčné obdobie nového člena sa skončí odo dňa, keď by uplynulo funkčné obdobie člena, ktorého členstvo zaniklo. 

§ 10
Správa o činnosti a hospodárení úradu

(1) Úrad každoročne predkladá Národnej rade Slovenskej republiky do 31. mája nasledujúceho roka správu o činnosti a hospodárení úradu, správu o uskutočňovaní regulačnej politiky a správu o výsledkoch plnenia úloh podľa § 5.

(2) Ak Národná rada Slovenskej republiky požiada o doplnenie týchto správ, úrad je povinný tak urobiť do 15 dní od doručenia tejto žiadosti.

§ 11 
Podmienky vykonávania regulovaných činností

(1) Regulované činnosti možno vykonávať len na základe a v rozsahu povolenia vydaného úradom podľa tohto zákona a osobitných predpisov.1d)

(2) Úrad v udelenom povolení určí regulovanému subjektu najmä podmienky vykonávania regulovanej činnosti (§ 3). 

§ 12
Cenová regulácia
		
(1) Cenovej regulácii podlieha  
a)	výroba elektriny vyrobenej z obnoviteľných zdrojov energie, elektriny vyrobenej kombinovanou výrobou elektriny a tepla a elektriny vyrobenej z domáceho uhlia,
b)	pripojenie do sústavy a siete, 
c)	pripojenie nových výrobcov elektriny alebo plynu do sústavy alebo do siete,
d)	prístup do sústavy a siete,
e)	prenos a distribúcia elektriny,
f)	dodávka elektriny pre domácnosti, 
g)	poskytovanie systémových služieb v elektroenergetike,
h)	poskytovanie podporných služieb v elektroenergetike a plynárenstve,
i)	preprava a distribúcia plynu,
j)	dodávka plynu pre domácnosti,
k)	výroba, distribúcia a dodávka tepla a teplej úžitkovej vody,
l)	výroba, distribúcia a dodávka pitnej vody,
m)	odvedenie a čistenie odpadovej vody,
n)	poskytovanie vodohospodárskych služieb súvisiacich s využitím hydroenergetického potenciálu vodného toku a s úpravou, dodávkou a odberom povrchových vôd.

(2)  Regulačná rada vypracuje návrh regulačnej politiky na nastávajúce regulačné obdobie, ktorého súčasťou je aj návrh koncepcie rozsahu cenovej regulácie a návrh spôsobu vykonávania cenovej regulácie; tento návrh predloží predseda regulačnej rady do 15. marca kalendárneho roku na nasledujúce regulačné obdobie Ministerstvu hospodárstva Slovenskej republiky (ďalej len „ministerstvo“). Ministerstvo posúdi súlad tohto návrhu so zámermi energetickej politiky a svoj posudok zašle predsedovi regulačnej rady do 15. apríla.

(3) Predseda regulačnej rady posudok ministerstva podľa odseku 2 aj s návrhom na stanovisko regulačnej rady k tomuto posudku z hľadiska cenovej regulácie a spôsobu vykonávania cenovej regulácie predloží na rokovanie regulačnej rady. Regulačná rada po zohľadnení posudku ministerstva a stanoviska predsedu regulačnej rady rozhodne o rozsahu cenovej regulácie a spôsobe vykonávania cenovej regulácie na nasledujúce regulačné obdobie.

(4) Regulačnou radou schválený rozsah cenovej regulácie a spôsob jej vykonávania úrad vyhlási všeobecne záväzným právnym predpisom do 30. júna kalendárneho roka na nasledujúce regulačné obdobie.

	(5) Regulovaný subjekt podľa vyhláseného rozsahu cenovej regulácie a spôsobu vykonania cenovej regulácie predloží úradu návrh  ceny tovaru alebo  ceny služieb (ďalej len „návrh ceny“) 

a)  do 31. augusta bežného roka pre činnosti uvedené v ods. 1 písm. b), c), d), e), g), h), i), 
     a n),
b) do 31. októbra bežného roka pre ostatné činnosti uvedené v ods. 1. 

	(6) Úrad návrh ceny predložený regulovaným subjektom posúdi. Ak je návrh  ceny v súlade s vyhláseným rozsahom cenovej regulácie a spôsobom vykonania cenovej  regulácie, návrh ceny schváli o čom vydá rozhodnutie do 30 dní od doručenia návrhu ceny. Toto rozhodnutie doručí účastníkovi konania a zároveň uverejní vo Vestníku úradu a aj na internetovej stránke úradu. Vydanie cenového rozhodnutia oznámi v Zbierke zákonov Slovenskej republiky.

(7) Spôsob vykonania cenovej regulácie tovaru alebo služby, ktorého dodanie alebo poskytnutie je regulovanou činnosťou podľa tohto zákona, môže byť určený ako 
a)	priame určenie maximálnej ceny  alebo pevnej ceny alebo porovnateľnej ceny, alebo
b)	určenie spôsobu výpočtu maximálnej ceny alebo pevnej ceny alebo porovnateľnej ceny; pričom spôsob výpočtu ceny musí zohľadňovať  oprávnené náklady a primeraný zisk, vrátane rozsahu investícií, ktoré možno do ceny započítať rozsah oprávnených nákladov má zohľadňovať rozsah podporných investícií na zabezpečenie dlhodobej prevádzkyschopnosti  sústavy a siete, vrátane alikvótnej časti odvodov do fondu likvidácie jadrovoenergetických zariadení a nakladania s vyhoretým jadrovým palivom a radioaktívnymi odpadmi odvádzanými podľa osobitného predpisu 6b), alebo 
c)	určenie rozsahu oprávnených nákladov, ktoré možno do ceny započítať; rozsah oprávnených nákladov musí zohľadňovať rozsah potrebných investícií na zabezpečenie dlhodobej prevádzkyschopnosti  sústavy a siete vrátane alikvótnej časti odvodov do fondu likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi odvádzanými podľa osobitného predpisu 6b) alebo,
d)	 určenie výšky  primeraného zisku, vrátane rozsahu investícií, ktoré možno započítať; pričom výška primeraného zisku musí zohľadňovať rozsah potrebných investícií na zabezpečenie dlhodobej prevádzkyschopnosti sústavy a siete. Pri určovaní výšky primeraného zisku sa zohľadní aj alikvótna časť odvodov do fondu likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi odvádzanými podľa osobitného predpisu. 6b)

(8) Jednotlivé spôsoby  cenovej regulácie podľa ods. 7 možno spájať alebo kombinovať.

(9) Úrad ustanoví všeobecne záväzným právnym predpisom rozsah a štruktúru oprávnených nákladov a spôsob určenia výšky primeraného zisku; v tomto predpise  môže v záujme predchádzania stavu núdze a vo všeobecnom hospodárskom záujme stanoviť aj  najvyššiu  mieru primeraného zisku.

(10) Na účely tohto zákona 
a)	maximálnou cenou je cena, ktorú nie je možné prekročiť,
b)	pevnou cenou je cena, ktorú nie je možné meniť,
c)	porovnateľnou cenou je cena určená porovnaním,
1.	 oprávnených  nákladov alebo  nákladových položiek regulovaných činností s oprávnenými nákladmi alebo s nákladovými položkami rovnakej činností alebo  porovnateľnej činnosti ako je regulovaná činnosť v Slovenskej republike alebo  v  členských štátoch Európskej únie (ďalej len „členské štáty“), alebo 
2.	oprávnených nákladov alebo nákladových položiek jednotlivých procesov,  ktoré tvoria činnosť s nákladmi alebo s nákladovými položkami , z ktorých sa skladajú jednotlivé  procesy tvoriace  regulovanú činnosť v Slovenskej republike alebo  v ostatných členských štátoch, alebo
3.	štandardných položiek tvoriacich štruktúru ceny regulovanej činnosti so štandardnými položkami tvoriacimi štruktúru ceny regulovanej činnosti v ostatných členských štátoch,
4.	ceny za regulovanú činnosť s cenami regulovaných činností v ostatných členských štátoch. 
d)	tarifou je pevná cena tovaru alebo pevná cena služby,  viažuca sa na technickú jednotku.

§ 12a
Pravidlá pre fungovanie trhu s elektrinou a plynom

(1) Pravidlá pre fungovanie trhu s elektrinou a plynom upravujú práva a povinnosti účastníkov trhu a podmienky potrebné pre nediskriminačné a transparentné organizovanie trhu s elektrinou a plynom (ďalej len „pravidlá trhu“). 

(2) Pravidlá trhu ustanovujú najmä podmienky
a)	prístup do sústavy a do siete,1)
b)	pre cezhraničnú výmenu elektriny podľa osobitného predpisu1k),
c)	prístupu do zásobníka plynu a prístupu k akumulácii plynu,1) 
d)	prístupu a pripojenia nových výrobcov elektriny a plynu do sústavy alebo do siete,
e)	pripojenia do sústavy alebo do siete,
f)	prenosu elektriny a prepravy plynu,
g)	distribúcie elektriny a plynu,
h)	poskytovanie podporných služieb,
i)	dodávky regulačnej elektriny,
j)	poskytovania systémových služieb v elektroenergetike,
k)	dodávky elektriny a plynu domácnostiam,
l)	výroby, prenosu, distribúcie a dodávky elektriny vyrobenej z obnoviteľných zdrojov energie, kombinovanou výrobou elektriny a tepla a elektriny vyrobenej z domáceho uhlia,
m)	poskytovania univerzálnej služby, 1e)
n)	prevzatia zodpovednosti za odchýlky jednotlivých účastníkov trhu a za odchýlky sústavy, spôsob vyhodnocovania, zúčtovania a vysporiadania odchýlok jednotlivých účastníkov trhu a odchýlky sústavy.

(3) Podmienkami potrebnými pre organizovanie trhu s elektrinou a plynom sú aj určenie 
a)	lehoty na pripojenie k sústave alebo k sieti a lehoty na vykonanie údržby  a opravy sústavy alebo siete, lehoty na dodávku elektriny alebo plynu a lehoty na poskytnutie služby,
b)	spôsobu predchádzania vzniku preťaženia a riešenia preťaženia národnej sústavy alebo siete, 
c)	postupov pre  vyhodnocovanie systémovej odchýlky sústavy,
d)	rozsahu a spôsobu zabezpečenia podporných služieb, 
e)	rozsahu a spôsobu dodávky regulačnej energie,
f)	 podmienok  použitia typových diagramov odberu elektriny alebo plynu1),
g)	rozsahu, spôsobu a postupu pri uverejňovaní informácií prevádzkovateľom prenosovej sústavy a siete, 
h)	spôsobu uverejňovania informácií o využití kapacity cezhraničnej výmeny elektriny, využitia kapacity národnej sústavy a siete.1k)

 (4) Pravidlá trhu zahrňujú aj obchodné podmienky pre účastníkov trhu s elektrinou a plynom, ktoré obsahujú najmä
a)	platobné podmienky za dodávky elektriny a plynu vrátane dodávky regulačnej elektriny a dodávky elektriny a plynu domácnostiam,
b)	platobné podmienky za poskytnutie podporných služieb a systémových služieb,
c)	platobné podmienky za dodávky elektriny vyrobenej z obnoviteľných zdrojov energie, kombinovanou výrobou elektriny a tepla a elektriny vyrobenej z domáceho uhlia,
d)	podmienky vyúčtovania za dodávky elektriny a plynu vrátane dodávky regulačnej elektriny a dodávky elektriny a plynu domácnostiam,
e)	podmienky vyúčtovania za poskytnuté podporné služby a systémové služby,1d)
f)	podmienky vyúčtovania za dodávky elektriny vyrobenej z obnoviteľných zdrojov energie,1j) kombinovanou výrobou elektriny a tepla a elektriny vyrobenej z domáceho uhlia,
g)	podmienky vysporiadania systémovej odchýlky,1)
h)	podmienky ochrany jednotlivých skupín odberateľov.

(5) Pravidlá trhu podľa odseku 1 až 4 na návrh úradu ustanoví vláda Slovenskej republiky nariadením do troch mesiacov od nadobudnutia účinnosti tohto zákona. 

(6) Prevádzkovateľ sústavy a siete a prevádzkovateľ zásobníka plynu je povinný zapracovať pravidlá trhu vydané podľa odseku 5 do prevádzkového poriadku a predložiť na schválenie úradu najneskôr do dvoch mesiacov od účinnosti nariadenia vlády vydaného podľa odseku 5. Úradom schválený prevádzkový poriadok je záväzný pre účastníkov trhu.

„§ 13
Práva a povinnosti regulovaného subjektu

(1) Regulovaný subjekt má právo
a)	podať návrh na zmenu rozhodnutia o regulácii, 
b)	žiadať o vyňatie z regulácie, 
c)	podávať opravné prostriedky proti rozhodnutiam úradu a regulačnej rady, ak tento zákon neustanovuje inak.

(2) Regulovaný subjekt je povinný
a)	vykonávať regulovanú činnosť na základe a v rozsahu povolenia vydaného v súlade s týmto zákonom a osobitnými predpismi,1c)  
b)	dodržiavať určený spôsob cenovej regulácie a uskutočňovať dodávky tovaru a služieb v súlade so schválenými cenami,
c)	predložiť návrh na určenie ceny tovaru alebo služby, ktorých cena je regulovaná, spôsobom a v rozsahu  podľa všeobecne záväzného predpisu vydaného úradom, 
d)	viesť oddelenú evidenciu na účely účtovníctva pre potreby regulácie podľa osobitného predpisu,1i) 
e)	poskytnúť na požiadanie úradu podklady o vedení oddelenej evidencie na účely účtovníctva podľa osobitného predpisu1i) ako aj podklady potrebné  na vyčíslenie rozsahu získaného prospechu z nedodržania určeného spôsobu regulácie ceny alebo z nedodržania cenového rozhodnutia úradu,
f)	predkladať úradu  ročnú účtovnú závierku schválenú audítorom vrátane prehľadu o vzájomných finančných a iných transakciách medzi prepojenými podnikmi,1)
g)	dodržiavať štandardy kvality dodávaného tovaru a poskytovanej služby ustanovené úradom, 
h)	vykonať opatrenia uložené úradom,
i)	dodržiavať pravidlá pre fungovanie trhu s elektrinou a plynom,
j)	viesť a uchovávať evidenciu o cene tovaru a služby vrátane kalkulácie nákladov a zisku po dobu piatich rokov po ukončení dodávky tovaru alebo poskytnutia služby a na vyžiadanie predložiť úradu,
k)	predkladať úradu a Štatistickému úradu Európskych spoločenstiev v rozsahu, spôsobom a v termínoch, ktoré určí Úrad údaje o:
1.	cene elektriny a plynu a o dodacej lehote elektriny a plynu konečnému odberateľovi elektriny7) a konečnému odberateľovi plynu,7a)
2.	používanom spôsobe regulácie ceny tovaru a služby a o spôsobe kalkulácie tejto ceny,
3.	množstve spotreby elektriny a plynu podľa jednotlivých kategórií odberateľov, 
4.	prehľad o jednotlivých kategóriách odberateľov elektriny a plynu,
l)	predkladať Štatistickému úradu Európskych spoločenstiev každoročne k 1. januáru a k 1. júlu údaje o:
1. cenách a termínoch predaja elektriny a plynu odberateľom elektriny mimo domácností7) a odberateľom plynu mimo domácností, 7a)
2. použití spôsobu cenovej regulácie,
m)	umožniť úradu a Štatistickému úradu Európskych spoločenstiev kontrolu údajov poskytovaných podľa písmena k) a l).
n)	umožniť povereným zamestnancom úradu a fyzickým osobám alebo právnickým osobám povereným úradom na vykonanie kontroly (ďalej len „zamestnanec kontroly“) právnickým osobám vstup do objektov, zariadení a na pozemky regulovaného subjektu,
o)	zverejniť platné ceny tovarov a služieb ako aj podmienky ich dodávky alebo poskytovania spôsobom a v lehotách ustanovených úradom,
p)	poskytovať úradu potrebnú súčinnosť pri výkone pôsobnosti úradu podľa tohto zákona a osobitných predpisov1c) v lehotách určených úradom, najmä poskytovať mu potrebné pravdivé podklady a informácie,
q)	umožniť prístup do sústavy, siete alebo zásobníka ďalším osobám podľa osobitného predpisu1) a rozhodnutia úradu.“.

Konanie
§ 14

(1) Konanie o cenovej regulácii (ďalej len „cenové konanie“) začína podaním návrhu ceny regulovaným subjektom alebo z podnetu úradu. 

(2) Účastníkom cenového konania je regulovaný subjekt, ktorý predložil cenový návrh. 

(3) Návrh ceny obsahuje najmä
a)	označenie regulovaného subjektu,
b)	návrh ceny podľa schváleného spôsobu určenia ceny,
c)	ostatné podklady určené všeobecne záväzným právnym predpisom, ktoré vydá úrad.

(4) Úrad rozhodne o návrhu ceny vydaním cenového rozhodnutia (ďalej len „rozhodnutia“), ktoré doručí účastníkovi konania a zároveň uverejní vo Vestníku úradu a na internetovej stránke úradu. 

(5) Ak je  návrh ceny neúplný alebo je v rozpore s určeným spôsobom regulácie ceny, úrad vyzve účastníka cenového konania, aby  úradom určenej lehote odstránil nedostatky. Úrad návrh ceny zamietne, ak  účastník cenového  konania v lehote určenej úradom neodstránil nedostatky návrhu; v takomto prípade môže úrad určiť cenu na základe konania z vlastného podnetu úradu aj bez návrhu ceny účastníkom  cenového konania.

(6) Rozhodnutie podľa odseku 5 úrad doručí účastníkovi cenového konania a uverejní spôsobom podľa odseku 4.

(7) Úrad konanie zastaví, ak regulovaný subjekt zomrel alebo zanikol.

(8) Úrad môže z vlastného podnetu alebo na návrh účastníka cenového  konania rozhodnutie zmeniť alebo zrušiť ak, 
a)	bolo vydané na základe nepravdivých, nesprávnych alebo neúplných údajov predložených účastníkom cenového konania, 
b)	v prípade stavov núdze,7c)
c)	nastali zmeny v spôsobe a v rozsahu regulácie ceny,
d)	došlo k výraznej zmene ekonomických parametrov, z ktorých sa vychádzalo pri určení ceny.

(9) Ak účastník cenového konania požiada úrad o poskytnutie informácie, o spôsobe určenia ceny, na základe ktorej vydal rozhodnutie úrad je povinný túto informáciu poskytnúť.

(10) Zamestnanci úradu sú povinní zachovávať mlčanlivosť o skutočnostiach, o ktorých sa dozvedeli pri cenovom konaní, ak ich od tejto povinnosti písomne neoslobodí účastník cenového konania.

(11) Na cenové konanie sa nevzťahuje všeobecný predpis o správnom konaní8) , s výnimkami uvedenými v tomto zákone a s výnimkami ustanovení  prvej, štvrtej a piatej časti všeobecného predpisu o správnom konaní.8) 

(12) Proti rozhodnutiu v cenovom konaní nie je prípustný riadny opravný prostriedok.

(13) Rozhodnutie o cenovom konaní je preskúmateľné súdom.11)

§ 15

(1) Konanie vo veciach podľa § 5 ods. 1 písm. e), g), h), i), j) a k) sa začína z podnetu úradu alebo na návrh účastníka konania.

	(2) Účastníkom konania podľa § 5 odseku 1 písm. e) a k) je navrhovateľ, vo veciach podľa § 5 ods. 1 písm. g), h), i) a j) navrhovateľ a prevádzkovateľ sústavy alebo siete alebo zásobníka.  

(3) V konaní na prvom stupni rozhoduje vecne príslušný odbor úradu. 

(4) Ústne konanie na prvom stupni je verejné, s výnimkou, ak tento zákon neustanovuje inak, alebo ak skutočnosti, ktoré sa majú prerokovať alebo predložiť v konaní, majú povahu utajovanej skutočnosti alebo tajomstva chráneného osobitnými predpismi.10a) 

(5) Proti rozhodnutiu vydanému v konaní na prvom stupni možno podať odvolanie do 15 dní od jeho doručenia. 

(6) O odvolaní rozhoduje regulačná rada.

(7) Rokovanie regulačnej rady vo veci odvolania je neverejné.

(8) Rozhodnutie regulačnej rady o odvolaní je preskúmateľné súdom.11)“.

(9) Na konanie podľa odsekov 1 až 7 sa vzťahuje všeobecný predpis o správnom konaní8), s výnimkami uvedenými v tomto zákone.

§ 15a
Kontrola

(1) Predmetom kontroly v kontrolovanom subjekte je
a)	zisťovanie dodržiavanie zákonov a  všeobecne záväzných právnych predpisov a úradom vydaných rozhodnutí v oblasti regulácie sieťových odvetví,
b)	overovanie správnosti a pravdivosti dokladov predkladaných na účely vyhodnocovania vývoja cien, regulácie cien a pre konanie o porušení tohto zákona a všeobecne záväzných právnych predpisov a úradne vydaných rozhodnutí v oblasti  regulácie sieťových odvetví,
c)	overovanie plnenia uložených opatrení na nápravu zistených nedostatkov.

(2) Kontrola začína dňom, keď zamestnanec kontroly predloží kontrolovanému subjektu písomné poverenie na vykonanie kontroly.

(3) Poverenie úradu na výkon kontroly obsahuje
a)	označenie subjektu,
b)	meno a priezvisko zamestnanca kontroly a prizvanej osoby,
c)	predmet kontroly,
d)	deň začatia kontroly,
e)	dátum a miesto vyhotovenia poverenia,
f)	odtlačok pečiatky úradu a meno, priezvisko, funkciu a podpis zamestnanca úradu oprávneného na udelenie poverenia. 

(4) Úrad, zamestnanci kontroly a prizvané osoby a kontrolované subjekty pri výkone kontroly podľa odseku 1 postupujú podľa základných pravidiel kontrolnej činnosti ustanovených v osobitnom predpise.11a)“.

§ 16 
Pokuty
 (1) Úrad uloží fyzickej osobe alebo právnickej osobe pokutu za porušenie tohto zákona
a)	od 10 miliónov Sk do 100 miliónov Sk za porušenie povinností podľa § 11 ods. 1, § 13 ods. 2 písm. a), b), c),d), h), i), o), p) a r),
b)	od 1 milióna Sk do 10 miliónov Sk za porušenie povinností podľa § 12a ods. 6 a § 13 ods. 2 písm. e), f), g), j), k), l), m), n) a, 
c)	do výšky rozdielu medzi uplatnenou cenou a cenou zahrňujúcou ekonomicky oprávnené náklady a primeraný zisk,
d)	do výšky vyčísleného rozsahu prospechu získaného z nedodržania úradom určeného spôsobu regulácie ceny alebo z nedodržania rozhodnutia úradu.

(2) Pokuty podľa odseku 1 písm. a) a b) možno kombinovať s pokutami podľa písm. c) alebo d); pri opakovanom porušení povinnosti možno pokuty uložené podľa odseku 1 zvýšiť až na dvojnásobok výšky posledne uloženej pokuty.

(3) Pri ukladaní pokuty sa prihliada najmä na závažnosť, spôsob, čas trvania, mieru zavinenia a možné následky porušenia povinnosti. 

(4) Pokutu možno uložiť do jedného roka odo dňa, keď úrad porušenie povinnosti zistil, najneskôr však do troch rokov odo dňa, keď k porušeniu povinnosti došlo. 

(5) Pokuty uložené úradom sú príjmom štátneho rozpočtu. Správu pokút uložených úradom vykonáva úrad. 

Prechodné ustanovenia 
§ 18

(1) Konania začaté pred 1. augustom 2001 vo veciach, v ktorých úrad začne vykonávať pôsobnosť od 1. augusta 2001, dokončí úrad podľa predpisov platných v čase, keď sa konanie začalo. 

(2) Pri rozhodovaní o regulácii cien tovarov a služieb, ktorých dodanie alebo poskytnutie sa považuje za podnikanie v sieťových odvetviach, sa do 31. decembra 2002 postupuje podľa doterajších predpisov. Konania začaté pred 1. januárom 2003 vo veciach, v ktorých úrad začne vykonávať pôsobnosť od 1. januára 2003, dokončí úrad podľa predpisov platných v čase, keď sa konanie začalo. 

(3) Úrad do 31. decembra 2001 určí spôsob výpočtu maximálnych cien alebo taríf za dodanie zemného plynu pre jednotlivé skupiny odberateľov, ktorý bude platný od 1. januára 2003 do 31. decembra 2005. 
(4) Konania o porušení cenovej disciplíny začaté pred účinnosťou tohto zákona dokončia cenové kontrolné orgány v rozsahu svojej pôsobnosti podľa osobitného zákona2) podľa doterajších predpisov.

	(5) Cenové rozhodnutia úradu a všeobecne záväzné právne predpisy vydané na základe doterajšieho zákona, zostávajú v platnosti do nadobudnutia právoplatnosti cenových rozhodnutí alebo do nadobudnutia účinnosti všeobecne záväzných právnych predpisov vydaných na základe tohto zákona.

§ 19

(1) Na prvé funkčné obdobie po zriadení úradu prezident Slovenskej republiky vymenuje členov regulačnej rady takto: 
a) jedného člena navrhnutého Národnou radou Slovenskej republiky a jedného člena navrhnutého vládou na šesť rokov, 
b) jedného člena navrhnutého Národnou radou Slovenskej republiky a jedného člena navrhnutého vládou na štyri roky, 
c) jedného člena navrhnutého Národnou radou Slovenskej republiky a jedného člena navrhnutého vládou na dva roky, 
pričom sa musia dodržať podmienky podľa § 9 ods. 3. 

(2) Návrhy na vymenovanie členov regulačnej rady na prvé funkčné obdobie predložia navrhovatelia podľa odseku 1 prezidentovi Slovenskej republiky do 30 dní odo dňa nadobudnutia účinnosti tohto zákona. 

(3) Prvé zasadnutie regulačnej rady zvolá člen regulačnej rady určený prezidentom Slovenskej republiky do 30 dní od vymenovania členov regulačnej rady. 
§ 20 
Zrušovacie ustanovenia

Zrušuje sa § 6 ods. 1 písm. a) a b) vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení vyhlášky č. 375/1999 Z. z. 

§ 20a
Záverečné ustanovenie

Týmto zákonom sa preberajú právne akty Európskych spoločenstiev a Európskej únie uvedené v prílohe.

Čl. II
(zrušený zákonom č. ...../2004 Z.z. o energetike a o zmene a doplnení niektorých zákonov )

Zákon č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov sa mení a dopĺňa takto: 

1. Slová "Ministerstvo hospodárstva Slovenskej republiky" alebo slovo "ministerstvo" sa vo všetkých tvaroch v celom texte zákona s výnimkou § 9 ods. 19 a 21 a § 39 ods. 1 a 5 a vo všetkých predpisoch vydaných na jeho základe nahrádzajú slovami "Úrad pre reguláciu sieťových odvetví" alebo slovom "úrad" v príslušnom tvare. 

2. § 3 sa dopĺňa odsekmi 5 až 8, ktoré znejú: 

"(5) Licencia sa nevyžaduje 
a) na výrobu elektriny alebo tepla z obnoviteľných zdrojov v energetických zariadeniach s celkovým inštalovaným výkonom do 5 MWe alebo 5 MWt, ak ide o 
1. výrobu elektriny v malých vodných elektrárňach a vo veterných elektrárňach, 
2. výrobu elektriny alebo tepla v solárnych zariadeniach a v zariadeniach na využitie geotermálnej energie, 
3. výrobu tepla z bioplynu, 
b) na výrobu elektriny alebo tepla v ostatných energetických zariadeniach s celkovým inštalovaným výkonom do 0,5 MWe alebo 0,5 MWt, 
c) na výrobu plynu z biologicky degradovateľných látok. 

(6) Prevádzkovateľ zariadenia uvedeného v odseku 5 je povinný oznámiť úradu začatie a skončenie výroby alebo rozvodu elektriny alebo výroby alebo rozvodu tepla, alebo výroby alebo rozvodu plynu v tomto zariadení najneskoršie 15 dní pred dňom začatia alebo skončenia výroby alebo rozvodu. Prevádzkovateľ tohto zariadenia v oznámení uvedie, 
a) ak prevádzkovateľom je fyzická osoba, 
1. meno a priezvisko, rodné číslo, trvalý pobyt, 
2. predmet, miesto a rozsah podnikania; pri podnikaní v oblasti rozvodu energie aj vymedzené územie, 
3. obchodné meno a identifikačné číslo organizácie (IČO), ak bolo pridelené, 
4. druh a výkon energetického zariadenia, na ktorom vykonáva alebo bude vykonávať činnosti uvedené v odseku 5, 
b) ak prevádzkovateľom je právnická osoba, 
1. obchodné meno, právnu formu a sídlo právnickej osoby, 
2. meno, priezvisko, rodné číslo a trvalý pobyt štatutárneho zástupcu, 
3. predmet, miesto a rozsah podnikania; pri podnikaní v oblasti rozvodu energie aj vymedzené územie, 
4. identifikačné číslo organizácie (IČO), 
5. druh a výkon energetického zariadenia, na ktorom vykonáva alebo bude vykonávať činnosti uvedené v odseku 5. 

(7) Prevádzkovateľovi energetického zariadenia na výrobu alebo rozvod elektriny alebo na výrobu alebo rozvod tepla, alebo na výrobu alebo rozvod plynu podľa odseku 5, ktorý spĺňa podmienky podľa § 4 ods. 1 písm. a) a b) alebo ods. 2 písm. a) a b) a ktorý splní oznamovaciu povinnosť podľa odseku 6, vydá úrad osvedčenie o registrácii prevádzkovateľa a jeho energetického zariadenia, ktoré je oprávnením na podnikanie v energetickom odvetví v rozsahu uvedenom v osvedčení o registrácii. Práva a povinnosti držiteľa licencie podľa § 9, § 11 ods. 3, 5 a 6, § 12 ods. 10 a 11 sa vzťahujú aj na prevádzkovateľa energetického zariadenia, ktorému bolo vydané osvedčenie o registrácii. 

(8) Osvedčenie o registrácii podľa odseku 7 vydá úrad žiadateľovi v lehote do 30 dní odo dňa doručenia oznámenia.". 

3. V § 4 ods. 1 sa vypúšťa písmeno c). 

Doterajšie písmená d) a e) sa označujú ako písmená c) a d). 

4. V § 4 ods. 2 sa vypúšťa písmeno a). 

Doterajšie písmená b) a c) sa označujú ako písmená a) a b). 

5. V § 4 sa za odsek 7 vkladá nový odsek 8, ktorý znie: 

"(8) Úrad vydá licenciu, ak žiadateľ spĺňa podmienky na udelenie licencie. Ak bol žiadateľovi udelený predchádzajúci súhlas na výstavbu alebo rekonštrukciu energetického zariadenia, alebo na zmenu palivovej základne energetického zariadenia (§ 10 ods. 3) a ak žiadateľ dodržal podmienky uvedené v tomto predchádzajúcom súhlase, úrad vydá licenciu v rozsahu a za podmienok uvedených v tomto predchádzajúcom súhlase; v tomto prípade sa nevyžaduje splnenie podmienok podľa odseku 1 písm. d) a podľa odseku 2 písm. b).". 

Doterajší odsek 8 sa označuje ako odsek 9. 

6. V § 4 ods. 7 sa v úvodnej vete za slovami "požiadavky na odbornú prax" vkladajú slová "v príslušnom energetickom odvetví" a v písmene d) sa za slovo "praxe" vkladá bodka a vypúšťajú sa slová "v príslušnom energetickom odvetví.". 

7. V § 9 ods. 1 písmeno h) znie: 

"h) ak je odberateľ v omeškaní so zaplatením zmluvne dohodnutej preddavkovej platby alebo so zaplatením nedoplatku vyplývajúceho zo zúčtovania za dodávku energie a ak odberateľ túto preddavkovú platbu alebo tento nedoplatok neuhradí ani po uplynutí lehoty, ktorú mu vo výzve určil držiteľ licencie a ktorá nesmie byť kratšia ako 15 dní odo dňa doručenia výzvy; na doručenie výzvy sa primerane vzťahuje všeobecný predpis o správnom konaní. /8a/". 

Poznámka pod čiarou k odkazu 8a znie: 
" /8a/ § 24 ods. 2 a 3 zákona č. 71/1967 Zb. o správnom konaní (správny poriadok).". 

8. V § 9 ods. 6 písm. a) sa na konci čiarka nahrádza bodkočiarkou a pripájajú sa tieto slová: 
"na vyvlastnenie nehnuteľností a obmedzenie práv k nehnuteľnostiam z dôvodu zriadenia alebo prevádzkovania týchto rozvodných zariadení sa vzťahujú všeobecné predpisy o vyvlastnení. /10a/". 

Poznámka pod čiarou k odkazu 10a znie: 

" /10a/ § 128 Občianskeho zákonníka, § 108 až 116 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.". 

9. V § 9 ods. 11 v druhej vete sa slovo "rozklad" nahrádza slovom "odvolanie" a v tretej vete sa slová "Podaný rozklad" nahrádzajú slovami "Podané odvolanie". 

10. § 9 sa dopĺňa odsekmi 19 až 21, ktoré znejú: 

"(19) Najmenší objem ročnej spotreby elektriny a plynu pre odberateľov, ktorí budú oprávnení uzatvárať zmluvy o dodávke elektriny alebo plynu s ľubovoľným držiteľom licencie na výrobu alebo rozvod elektriny alebo plynu (ďalej len "oprávnený odberateľ") podľa odseku 20, určí všeobecne záväzný právny predpis, ktorý vydá Ministerstvo hospodárstva Slovenskej republiky (ďalej len "ministerstvo"). 

(20) Držiteľ licencie na rozvod elektriny alebo plynu je povinný vykonať na základe zmluvy a za odplatu pre oprávneného odberateľa, ktorý spĺňa technické podmienky, prenos elektriny alebo prepravu plynu prostredníctvom sústavy energetických zariadení držiteľa licencie, ak to umožňujú technické podmienky tejto sústavy energetických zariadení. 

(21) Podrobnosti o pravidlách prenosu elektriny a prepravy plynu pre oprávnených odberateľov ustanoví všeobecne záväzný právny predpis, ktorý vydá ministerstvo.". 

11. V § 10 odseky 2 a 3 znejú: 

"(2) Štátnu reguláciu v energetických odvetviach vykonáva úrad. 

(3) Úrad vydáva predchádzajúci súhlas na výstavbu, rekonštrukciu alebo na zrušenie energetického zariadenia, alebo na zmenu palivovej základne energetického zariadenia v súlade s energetickou politikou, ak ide o energetické zariadenia na 
a) výrobu elektriny o inštalovanom výkone nad 10 MWe, 
b) rozvod a tranzit elektriny vysokého napätia a veľmi vysokého napätia, 
c) rozvod plynu a tranzit plynu s výnimkou plynovodnej prípojky (§ 24 ods. 1), 
d) výrobu tepla a teplej úžitkovej vody s inštalovaným výkonom nad 5 MWt, 
e) horúcovodný rozvod tepla.". 

12. V § 10 sa vypúšťajú odseky 4 až 9. 

13. V § 14 ods. 10 sa slová "dodávok elektriny" nahrádzajú slovami "pripojenia, dodávok a merania elektriny, ako aj kategorizáciu odberateľov na tieto účely". 

14. § 18 sa dopĺňa odsekom 6, ktorý znie: 

"(6) Z dôvodov bezpečnosti zásobovania úrad uloží výkupcovi uprednostniť pri vykupovaní elektrinu zo zdrojov používajúcich domáce uhlie ako primárny zdroj v pomere, ktorý neprekročí za kalendárny rok 10 % z celkového množstva primárnej energie potrebnej na výrobu elektriny vyrobenej v Slovenskej republike.". 

15. V § 19 odsek 5 znie: 

"(5) Vlastník pozemku je povinný umožniť prevádzkovateľovi vonkajšieho elektrického vedenia prístup a príjazd k takémuto vedeniu a na ten účel mu umožniť udržiavať voľný pruh pozemkov, tzv. bezlesie v šírke 4 m po každej strane vonkajšieho elektrického vedenia. Táto vzdialenosť sa vymedzuje od dotyku kolmice spustenej z vonkajšej strany elektrického vedenia na vodorovnú rovinu ukotvenia podperného bodu.". 

16. V § 19 ods. 12 sa slová "odsekov 3 až 8" nahrádzajú slovami "odsekov 3 až 9". 

17. V § 23 ods. 2 sa vypúšťajú slová "zriaďovať a". 

18. V § 25 ods. 7 sa za slovo "plynu" vkladá čiarka a slová "ako aj kategorizáciu odberateľov na tieto účely". 

19. V § 40 sa vypúšťa odsek 1. 

Doterajšie odseky 2 až 6 sa označujú ako odseky 1 až 5. 

20. V § 40 ods. 1 sa vypúšťa písmeno a). 

Doterajšie písmená b) až d) sa označia ako písmená a) až c). 

21. V § 40 ods. 1 písm. b) sa vypúšťajú slová "13a". 

22. V § 40 odsek 3 znie: 

"(3) Pokutu možno uložiť do jedného roka odo dňa, keď Štátna energetická inšpekcia porušenie povinnosti zistila, najneskôr však do troch rokov odo dňa, keď k porušeniu povinnosti došlo.". 

23. V § 40 ods. 4 a 5 sa slová "orgán, ktorý pokutu uložil" nahrádzajú slovami "Štátna energetická inšpekcia". 

24. § 41 znie: 
"§ 41 
Vzťah k správnemu poriadku 

Na konanie podľa tohto zákona sa vzťahuje všeobecný predpis o správnom konaní, /19/ ak tento zákon neustanovuje inak.". 

25. Za § 41 sa vkladá § 41a, ktorý vrátane nadpisu znie: 
"§ 41a 
Oprávnenie stavebníka energetického rozvodného zariadenia 

Stavebník energetického rozvodného zariadenia, ktorý nie je držiteľom licencie ani držiteľom osvedčenia (§ 3 ods. 7), má pri zriaďovaní energetického rozvodného zariadenia na cudzích pozemkoch práva a povinnosti držiteľa licencie uvedené v § 9 ods. 6 písm. a), b) a c) a ods. 7 až 9.". 

26. Nad § 42 sa umiestňuje nadpis "Prechodné ustanovenia" a doterajší nadpis § 42 sa vypúšťa. 

27. Za § 42 sa vkladá § 42a, ktorý znie: 
"§ 42a 

Prevádzkovatelia zariadení uvedených v § 3 ods. 5, ktoré boli uvedené do prevádzky do 31. júla 2001 a ktoré sú naďalej v prevádzke, bez ohľadu na to, či im bola vydaná licencia alebo iné oprávnenie na podnikanie v energetike podľa doterajších predpisov, sú povinní oznámiť úradu výrobu alebo rozvod elektriny, výrobu alebo rozvod tepla a výrobu alebo rozvod plynu v týchto zariadeniach do 30. júna 2002.".
 
Nový čl. II
Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona č. 276/2001 Z. z. o regulácii v sieťových odvetviach a o zmene a doplnení niektorých zákonov, ako vyplýva zo zmien a doplnkov vykonaných zákonom č. 397/2002 Z. z., zákonom č. 442/2002 Z. z. a týmto zákonom. 

Čl. III

Zákon Národnej rady Slovenskej republiky č. 18/1996 Z. z. o cenách v znení zákona č. 196/2000 Z. z. sa mení a dopĺňa takto: 

1. § 1 sa dopĺňa odsekom 4, ktorý znie: 

"(4) Ustanovenia § 2 ods. 4, § 3 ods. 3, § 5 až 12, § 17 až 19, § 21 a 22 sa nevzťahujú na ceny tovaru, ktorého dodanie alebo poskytnutie sa považuje za podnikanie v sieťových odvetviach podľa osobitného predpisu. /1a/". 

Poznámka pod čiarou k odkazu 1a znie: 
" /1a/ Zákon č. 276/2001 Z. z. o regulácii v sieťových odvetviach a o zmene a doplnení niektorých zákonov.". 

2. V § 2 ods. 3 písm. b) sa vypúšťa posledná veta. 

3. § 2 sa dopĺňa odsekom 4, ktorý znie: 

"(4) V odôvodnených prípadoch môže Ministerstvo financií Slovenskej republiky (ďalej len "ministerstvo") ustanoviť všeobecne záväzným právnym predpisom najvyšší rozsah primeraného zisku.". 

4. V § 4 ods. 1 sa vypúšťajú slová "v prípadoch podľa odseku 3 písm. d)". 

Poznámka pod čiarou k odkazu 6a znie: 
" /6a/ Napríklad zákon č. 195/2000 Z. z. o telekomunikáciách, zákon č. 276/2001 Z. z.". 

5. V § 4 ods. 3 písmeno d) znie: 

"d) existujú technologické, organizačné a ekonomické väzby medzi predávajúcim a kupujúcim s výnimkou uvedenou v písmene e),". 

6. V § 4 sa odsek 3 dopĺňa písmenom e), ktoré znie: 

"e) ide o tovar, ktorého dodanie alebo poskytnutie sa považuje za podnikanie v sieťových odvetviach podľa osobitného predpisu. /1a/". 

7. V § 5 ods. 3 úvodná veta znie: 

"(3) Reguláciou cien tovaru v prípadoch podľa § 4 ods. 3 písm. d), najmä v telekomunikačných službách, vo vodnom hospodárstve a v regulovaných činnostiach podľa osobitných predpisov, /8/ je". 

8. V § 13 sa vypúšťajú slová "podľa § 3 ods. 3". 

9. V § 16 ods. 2 sa slová "pri prirodzených monopoloch" nahrádzajú slovami "v prípadoch podľa § 4 ods. 3 písm. d) a e)". 

10. V § 20 odsek 4 znie: 

"(4) Iný orgán štátnej správy vykonáva pôsobnosť v oblasti cien podľa odseku 2 písm. b) až h) v prípadoch podľa § 4 ods. 3 písm. d) a e).". 

11. V § 20 ods. 5 sa slová "2 až 4" nahrádzajú slovami "2 a 3". 

Čl. IV

Zákon Národnej rady Slovenskej republiky č. 1/1993 Z. z. o Zbierke zákonov Slovenskej republiky v znení zákona č. 44/1998 Z. z. sa dopĺňa takto: 

1. V § 1 ods. 1 sa za slová "ústredných orgánov štátnej správy Slovenskej republiky," vkladajú slová "iných orgánov štátnej správy, ak tak ustanovuje osobitný zákon,". 

2. V § 4 ods. 1 a 2 sa za slová "ústredných orgánov štátnej správy Slovenskej republiky" vkladajú slová "a iných orgánov štátnej správy". 

3. V § 5 ods. 1 a 3 sa za slová "ústredné orgány štátnej správy Slovenskej republiky" vkladajú slová "a iné orgány štátnej správy". 

4. V § 5 ods. 2 v úvodnej vete sa slovo "alebo" nahrádza čiarkou a za slová "iného ústredného orgánu štátnej správy" sa vkladajú slová "alebo iného orgánu štátnej správy". 

Čl. V

Tento zákon nadobúda účinnosť 1. augusta 2001 s výnimkou čl. I § 3 písm. b), § 5 ods. 1 písm. c), § 12, § 14 ods. 5, § 20 a čl. III, ktoré nadobúdajú účinnosť 1. januára 2003. 

Zákon č. 442/2002 Z.z. nadobudol účinnosť 1. novembrom 2002. 
Tento zákon nadobúda účinnosť 1. január 2005.

Príloha k zákonu č. 276/2001 Z. z. v znení neskorších predpisov znie:

								Príloha k zákonu č. .../.... Z. z.
								o ....

ZOZNAM PREBERANÝCH PRÁVNYCH PREDPISOV EURÓPSKYCH SPOLOČENSTIEV A EURÓPSKEJ ÚNIE

	Týmto zákonom sa preberajú tieto právne akty Európskych spoločenstiev a Európskej únie:
1.	Smernicu Rady č. 90/377/EHS z 29. júna 1990 o postupe Spoločenstva pre zlepšenie prehľadnosti cien plynu a elektrickej energie účtovaných priemyselným koncovým odberateľov (U.v. EÚ L185.. z...1990).
2.	Smernica Európskeho parlamentu a Rady č. 2003/54/ES z 26. júna 2003 o spoločných pravidlách pre vnútorný trh s elektrinou (U.v. EÚ L176 z 15. júla 2003).
3.	Smernica Európskeho parlamentu a Rady č. 2003/55/ES z 26. júna 2003 ktorá sa týka spoločných pravidiel pre vnútorný trh so zemným plynom (U.v. EÚ L176 z 15. júla 2003).

------------------------------------------------------------------------ 
Zoznam  poznámok k odkazom pod čiarou

1)   zákon č. ....../......Z. z. o energetike a o zmene a doplnení niektorých zákonov.
 1a) § 2 zákona č. ...... Z. z. o tepelnej energetike.
 1b) Zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach.
1c)  Zákon č. ...../.....Z. z. o energetike, zákon č. ....../..... Z. z. o tepelnej energetike, zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach, zákon č. ...../..... o vodách. 
1d) Zákon č. ..... Z. z. o energetike. 
      Zákon č. ..... Z. z. o tepelnej energetike.
 1e) § 2 písm. b) a c) zákona č. ... Z. z. o energetike.							
 1f) § 2 písm. b) zákona č. ...Z. z. o energetike.
 1g) Napríklad § 22, 24, 41, 43 a 52 zákona č. ....../2004 Z.z. o energetike.
 1h) § 52 zákona č.  ....../2004 Z.z. o energetike.
 1i) § 19 zákona č. ....../2004 Z.z. o energetike.
 1j) § 32 zákona č. ...../2004 Z.z. o energetike.
 1k) Nariadenie Európskeho parlamentu a Rady (ES) č. 1228/2003 zo dňa 26. júna 2003 o podmienkach pre prístup do siete pre cezhraničné výmeny elektriny.

/2/ Zákon Národnej rady Slovenskej republiky č. 18/1996 Z. z. o cenách v znení neskorších predpisov. 

/3/ § 21 ods. 1 a ods. 4 písm. a) zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov. 

/4/ Zákon č. 70/1998 Z. z. v znení zákona č. 276/2001 Z. z. 
Zákon Národnej rady Slovenskej republiky č. 18/1996 Z. z. v znení neskorších predpisov. 
Zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach. 

/5/ Zákon Národnej rady Slovenskej republiky č. 1/1993 Z. z. o Zbierke zákonov Slovenskej republiky v znení zákona č. 44/1998 Z. z. 

/6/ Zákon č. 143/1992 Zb. o plate a odmene za pracovnú pohotovosť v rozpočtových a v niektorých ďalších organizáciách a orgánoch v znení neskorších predpisov. 

/6a/ Zákon č. 283/2002 Z. z. o cestovných náhradách. 

6b) Zákon Národnej rady Slovenskej republiky č. 254/1994 Z. z. o Štátnom fonde  likvidácie jadrovoenergetických zariadení a nakladania s vyhoretým jadrovým        palivom a rádioaktívnymi odpadmi v znení zákona č. ........./2004 Z. z.

/7/ § 2 ods. 3 zákona Národnej rady Slovenskej republiky č. 18/1996 Z. z. v znení zákona č. 276/2001 Z. z. 

7)   § 2 písmeno b) zákona č. .../2004 Z. z. o energetike. 
7a)  § 2 písmeno c) zákona č. .../2004 Z. z. o energetike.
 7b) Čl. 3  až  5  Ústavného  zákona  č. 227/2002  Z. z.  o  bezpečnosti  štátu  v  čase  vojny,   
      vojnového stavu, výnimočného stavu a núdzového stavu a § 14 zákona č. .../2004 Z. z. 
      o energetike.
7c)  § 14 zákona č. ...../2004 Z.z. o energetike a § 28 zákona č. ..../2004 Z.z. o tepelnej      
     energetike.

/8/ Zákon č. 71/1967 Zb. o správnom konaní (správny poriadok). 

/9/ Napríklad zákon Národnej rady Slovenskej republiky č. 100/1996 Z. z. o ochrane štátneho tajomstva, služobného tajomstva, o šifrovej ochrane informácií a o zmene a doplnení Trestného zákona v znení neskorších predpisov, § 38 zákona č. 21/1992 Zb. o bankách v znení neskorších predpisov, § 23 zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, § 17 Obchodného zákonníka, zákon č. 52/1998 Z. z. o ochrane osobných údajov v informačných systémoch. 

/10/ § 248 ods. 3 Občianskeho súdneho poriadku. 

10a) Napríklad: Zákon č. 241/2001 Z. z. o ochrane utajovaných skutočností a o zmene a doplnení niektorých zákonov, § 91 zákona č. 483/2001 Z. z. o bankách v znení neskorších predpisov, §23 zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, §17 Obchodného zákonníka, zákon č. 428/2002 Z. z. o ochrane osobných údajov.

/11/ § 244 až 250k Občianskeho súdneho poriadku. 

11a) Zákon Národnej rady Slovenskej republiky č. 10/1996 Z. z. o kontrole v štátnej správe.